
Tinerii cercetători în știință și inginerie din comunitatea academică a Universității din București, invitați să se înscrie la cea de-a X-a ediție a Premiilor „Rada Mihalcea”

Tinerii cercetători în știință și inginerie din comunitatea academică a Universității din București sunt invitați să se înscrie la cea de-a X-a ediție aniversară a Premiilor „Rada Mihalcea”. 
Se califică pentru candidatura la aceste premii toți specialiștii care lucrează în cercetare într-un domeniu de știință sau inginerie, la universități, institute de cercetare sau companii din întreaga țară, inclusiv de la UB și de la centrele de cercetare afiliate acesteia. De asemenea, vor fi luate în considerare și candidaturile persoanelor afiliate cu o instituție din România, dar aflate la un stagiu temporar în străinătate.
Termenul-limită de depunere a candidaturii este 3 iunie 2024
În candidaturile la ediția din acest an a Premiilor „Rada Mihalcea pentru Tineri Cercetători în Știință și Inginerie, candidații trebuie să includă o scrisoare de nominalizare sau autonominalizare, CV complet cu lista de publicații și proiecte, o scrisoare de recomandare (trimisă direct de către referent, nu de candidat) și o copie după buletinul de identitate al candidatului. E necesar ca aceștia să nu depășească vârsta de 35 de ani, împliniți până la data de 31 decembrie 2024 (inclusiv) și trebuie să fie de naționalitate română.
Aplicațiile se vor transmite la adresa de e-mail tineri.cercetatori.stiinta.ing@gmail.com până luni, 3 iunie 2024. Participanții din anii trecuți care nu au primit premii sau mențiuni, sunt încurajați să participe (dar nu și cei care au primit fie premiu, fie mențiune, în edițiile trecute ale concursului).
Câștigătorii concursului vor fi anunțați la data de 27 iunie 2024, iar premiile – care constă în bani, precum și mențiuni speciale și diplome de merit – vor fi înmânate în cadrul unei festivități organizate la Cluj-Napoca în luna iulie sau august a acestui an.
Ca și în cazul edițiilor precedente, evenimentul este organizat de Primăria Municipiului Cluj-Napoca în parteneriat cu prof. univ. dr. Rada Mihalcea, cetățean de onoare al orașului și cadru didactic și cercetător la Universitatea don Michigan, Statele Unite ale Americii. 
Premiile anuale „Rada Mihalcea pentru Tineri Cercetători în Știință și Inginerie”, inițiate și lansate în anul 2015, recunosc tinerii cercetători din domeniul științei și ingineriei care, prin munca lor, au demonstrat excelență și au adus contribuții extraordinare în domeniul lor de specialitate și societății.
Mai multe informații despre ediția din acest an a concursului pot fi accesate aici.

